Staat spring in om Jagersfontein te help(Foto: Verskaf) Verskeie staatsdepartemente het reeds ingespring om die rampgeteisterde Jagersfontein in die Vrystaat weer op sy voete te help. Die diamantmyn waarvan die slikdam Sondag tot die ramp aanleiding gegee het, betaal tans vir verblyf van meer as 160 mense wie se huise deur die modderrivier verwoes is. Die kantoor van die Vrystaatse premier het Donderdag meer besonderhede gegee oor wat die staat sedert Sondag se voorval gedoen het om te help. Benewens die R20 miljoen wat die myn in ramphulp aan die dorp se inwoners beskikbaar gestel het, het hy ook verseker dat 186 mense wie se huise onleefbaar is, nou by die Sandstone-landgoed in Bloemfontein gehuisves word. Nog 53 mense bly tydelik by die President Hotel en 17 inwoners word by ŉ gastehuis op Fauresmith gehuisves. Altesame 160 mense bly by geliefdes in die gebied. Volgens Sello Pietersen, woordvoerder van die premier, is daar reeds begin om sommige van die huise wat deur slik oorstroom is, skoon te maak. Tegnici sal dan begin met strukturele assesserings van die geraakte huise. “Die provinsiale departement van ekonomie, kleinsakeontwikkeling, toerisme en omgewingsake, asook die departement van bosbou, visserye en die omgewing het onderneem om monsters van die slik te neem om te bepaal of dit enige gevaar vir mense inhou,” sê Pietersen. ŉ 70-jarige man is in die voorval dood en soek-en-reddingspogings is steeds onderweg na ŉ 50-jarige vrou wat vermis word. Altesame 73 inwoners is by die Diamant-hospitaal op die dorp opgeneem nadat hulle matige beserings opgedoen het. Sewe slagoffers is na die Alfred Nzula-hospitaal op Trompsburg geneem, een na die Pelonomi-hospitaal en nog een na die Mediclinic in Bloemfontein. “Die swanger pasiënt wat by die Pelonomi-hospitaal opgeneem is, het ŉ fraktuur opgedoen, maar sterk aan,” sê Pietersen. Die vrou wat in die Mediclinic behandel is, is reeds ontslaan nadat sy vir skok behandel is. Mobiele klinieke is in Jagersfontein opgerig en die gesondheidstoestand van byna 250 mense wat direk deur die slik geraak is, word dopgehou. Een van die slagoffers, ŉ 20-jarige man, is noodgedwonge in ŉ hospitaal opgeneem nadat hy van die slik ingekry en begin siek voel het. Onderrig erg ontwrig Terwyl opruimingswerk voortduur, word onderrig in die gebied steeds erg ontwrig. Sisi Ntombela, Vrystaatse premier, sê drie skole op die dorp se bywoningsgetalle was die afgelope paar dae uiters sleg nadat talle leerders al hul besittings in die ramp verloor het. Sommige het steeds nie toegang tot water nie, of ondervind angstigheid ná die voorval. Maandag en Dinsdag was leerders by die Gekombineerde Skool Jagersfontein, Gekombineerde Skool Boaramelo en Laerskool St. Lawrence veral min, met al drie skole wat ŉ bywoningsgetal van minder as 50% aangemeld het. “Die provinsiale onderwysdepartement het reeds met al die betrokke belangegroepe vergader om ouers aan te moedig om hul kinders skool toe te stuur.” Volgens die departement is meer as 109 leerders en ses onderwysers by die Gekombineerde Skool Boaramelo slagoffers van die ramp, terwyl 40 leerders van die Laerskool St. Lawrence en 19 by die Gekombineerde Skool Jagersfontein ook geraak is. ŉ Onderwyser by onderskeidelik St. Lawrence en Jagersfontein is ook deur die ramp geraak. In ŉ poging om bedrywighede normaalweg by die betrokke skole voort te sit, het die departement Bloem Water gevra om die skole se watertenks te vul. Die skole is ook kragopwekkers gegee sodat enige verdere water- of elektrisiteitsprobleme gepak kan word. Die dorp is sonder krag gelaat nadat die slik ŉ Eskom-substasie verwoes het. Die dorp se afvalwateraanleg is ook met slik bedek en moes tydelik gesluit word. Tydelike watertenks is na die dorp gestuur, maar die water- en kragtoevoer na die gebied is intussen herstel. Gwede Mantashe, minister van minerale hulpbronne en energie, het vroeër onderneem dat die departement nie sy rug op die gemeenskap sal draai nie. Die mineraleraad van Suid-Afrika is ook daartoe verbind om die nodige finansiële en tegniese bystand te verskaf om die mense van Jagersfontein terug op hul voete te help.